tartuNLP/wikipedia-smugri-20251201 huggingface dataset:
Suur-Kalevala

Suur-Kalevala oli Akseli Gallen-Kallelan useiden vuosikymmenien ajan kehittämä suunnitelma Kalevalan kuvittamiseksi.
Kuvaus.
Gallen-Kallela oli tehnyt Kalevalan kuvitusluonnoksia jo taiteilijauransa alussa 1880-luvulla, sekä osallistunut Savo-Karjalaisen osakunnan järjestämään Kalevalan kuvituskilpailuun vuonna 1890. Lopullisen suunnitelman loisteliaasta uniikkiteoksesta, "Kansallis-Kirjokirjasta", Gallen-Kallela julkaisi "Valvoja"-lehdessä 1909.
Suunnitelman mukaan 700-sivuinen Kansallis-Kirjokirja tulisi sisältämään 450 värillisesti koristeltua, osin kullalla ja hopealla korostettua sivua, jota kuvittaisivat Kalevalan aiheiden lisäksi suomalaisen etnografian, sekä eläin- ja kasvimaailman aiheet. Kansimateriaalin tuli olla nahkaa ja pakotettua hopeaa, koristeinaan kotimaisia kiviä ja jokihelmiä. Teos tulisi olemaan lahja Suomen kansalle. Sijoituspaikaksi Gallen-Kallela kaavaili Kansallismuseoon Kalevalalle ja Elias Lönnrotille pyhitettyä huonetta.
Gallen-Kallela oli tehnyt Suur-Kalevalaa varten paljon valmistelutöitä jo aikaisemminkin, mutta Suur-Kalevalan luonnokset syntyivät pääosin vasta vuosina 1925–1926. Tällöin matkustaessaan Meksikossa ja Pohjois-Amerikassa Gallen-Kallelalle selvisi, miten Suur-Kalevalan kuvituksessa, runon hengen tulkitsemisessa maalaustaiteellisin ja typografisin keinoin olisi meneteltävä. Suur-Kalevalan oli tarkoitus valmistua Kalevalan satavuotisjuhlaan vuonna 1935.
Teosten kirkas väriasteikko ja koristelu heijastelivat Amerikan alkuperäiskansojen taiteen vaikutusta. Kauan hiottu elämänikäinen haave ja mahtipontiset tavoitteet eivät toteutuneet. Gallen-Kallelan taiteellisen uran huipennukseksi aiottu suurhanke jäi kesken taiteilijan kuollessa 1931. Kalevalan 50 runosta Gallen-Kallela ehti kuvittaa viisi.
Clément Parisse

Clément Parisse (s. 6. heinäkuuta 1993 Évry) on ranskalainen maastohiihtäjä. Hän edustaa Megève-seuraa.
Parisse debytoi maastohiihdon maailmancupissa maaliskuussa 2014 Salpausselän 15 kilometrin vapaan hiihtotavan kilpailussa sijoittuen sijalle 46. Ensimmäiset maailmancupin pisteensä hän saavutti helmikuussa 2015 Östersundista oltuaan 15 kilometrin vapaan kilpailussa 29:s. Kymmenen parhaan joukkoon hän sijoittui ensimmäisen kerran oltuaan kahdeksas Tour de Skin 10 kilometrin vapaan hiihtotavan kilpailussa Toblacissa tammikuussa 2017. Parhaimmillaan hän on ollut yksittäisessä maailmancupin kilpailussa seitsemäs Seefeldin 15 kilometrin vapaan yhteislähdössä tammikuussa 2018 ja Davosin 15 kilometrin vapaan hiihtotavan kilpailussa joulukuussa 2020. Tour de Skillä 2018–2019 hän sijoittui kuudenneksi Toblachin 15 kilometrin vapaan hiihtotavan kilpailussa. Lisäksi hän on ollut kahdesti Tour de Skin takaa-ajoetapin osuusajoissa neljäs. Tour de Skin kokonaiskilpailussa hän oli yhdeksäs 2021.
Parisse kilpaili vuoden 2015 MM-kilpailuissa Falunissa, jossa hän oli sekä yhdistelmäkilpailun että 15 kilometrin vapaan hiihtotavan kilpailun 24:s. Parisse saavutti alle 23-vuotiaiden MM-hopeaa yhdistelmäkilpailusta helmikuussa 2015 ja 15 kilometrin vapaan kilpailusta 2016. Lahden MM-kilpailuissa 2017 hän oli 50 kilometrin vapaan hiihtotavan yhteislähtökilpailussa kuudestoista. Pyeongchangin talviolympialaisissa 2018 Parisse oli mukana Ranskan pronssimitalijoukkueessa 4×10 kilometrin viestissä. Yhdistelmäkilpailussa hän oli kolmastoista. 
Seefeldin MM-kilpailuissa 2019 Parisse saavutti pronssia viestissä ja sijoittui yhdistelmäkilpailussa viidenneksi. Oberstdorfin MM-kilpailuissa 2021 hän sijoittui yhdistelmäkilpailussa 12:nneksi, 50 kilometrin perinteisen hiihtotavan yhteislähtökilpailussa 13:nneksi ja 15 kilometrin vapaan hiihtotavan kilpailussa 14:nneksi. Hän saavutti Ranskan viestijoukkueessa pronssia. Pekingin olympialaisissa 2022 hän hiihti kolmannen osuuden Ranskan pronssia saavuttaneessa viestijoukkueessa. Lisäksi hän sijoittui yhdistelmäkilpailussa kymmenenneksi ja lyhennetyssä 50 kilometrin vapaan hiihtotavan yhteislähtökilpailussa 13:nneksi. Planican MM-kilpailuissa 2023 hän oli 30 kilometrin yhdistelmäkilpailussa yhdeksäs ja 15 kilometrin vapaan hiihtotavan kilpailussa kymmenes.
Palokärki (maalaus)

Palokärki on Akseli Gallen-Kallelan kesällä 1892 valmistunut guassimaalaus. Gallen-Kallela maalasi "Palokärjen" Paanajärvellä ja viimeisteli sen seuraavana talvena. Maalaus on kooltaan 145 × 90 senttimetriä. Se on maalattu paperille joka on vuorattu pellavakankaalla. Teos ostettiin Ateneumin taidekokoelmiin vuonna 1995.
Teoksesta on myös öljyväriversio, jonka ostosta pariisilaisen Orsayn taidemuseon kokoelmiin uutisoitiin tammikuussa 2020.
Syntyvaiheet.
Keväällä 1892 Akseli Gallen-Kallela kirjoitti Pariisista ystävilleen kaipaavansa erämaan rauhaa ja etsivänsä korpiseudulta maalaistaloa jonne voisi asettua maalaamaan. Suomeen saavuttuaan Akseli, hänen vaimonsa Mary ja pieni Marjatta-tytär pääsivät matkaan vasta heinäkuussa myöhäisen kevään takia. Matkalla pysähdyttiin Ouluun isorokkorokotusten takia. Oulusta tuohon aikaan Kuusamon kunnan Paanajärvelle matkustettiin hevoskyydillä. Perhe asettui Rajalan talon tupaan, missä he viipyivät elokuusta lokakuun puoliväliin. Sää oli kylmä, vielä heinäkuun lopulla oli ollut lunta maassa ja paikalliset asukkaat kärsivät nälkää. Hallavuoden kokemuksista nuori Eino Leino kirjoitti runonsa "Pohjan kansalle".
Paanajärvellä perheen luona vierailivat myös muun muassa Emil Wikström, Louis Sparre ja opas Renne Matokangas.
Maalausjakso oli tuottelias, kankaat loppuivat ja maalaustarvikkeita piti tilata lisää. Gallen-Kallelan museon teosluettelosta löytyy parikymmentä Paanajärven mukaan nimettyä teosta. Siellä syntyi myös lukuisia luonnoksia, jotka toteutuivat myöhäisemmissä maalauksissa. Kuuluisimpia Paanajärvellä syntyneitä töitä ovat "Paanajärven paimenpoika", "Mäntykoski" ja "Palokärki".
"Palokärki" on maalattu Rajalan talon takaisella louhikkovuorella, missä näköala avautuu yli Paanajärven Nuorustunturin huipulle päin. Gallen-Kallela kirjoitti myöhemmin Kallela-kirjassaan:
Taiteilija ei ollut valmistuneeseen ”vesimaalaukseen” lainkaan tyytyväinen, hän repi sen kappaleiksi ja rutisti vielä palaset käsissään. Vasta kun rouva Gallen seuraavana talvena liimasi kappaleet yhteen ja silitti taulun kuumalla raudalla tasaiseksi, maalarikin keksi ettei se ollutkaan niin huono. Silloin maalausta ehkä retusoitiin hiukan. Koristeellisen männynoksareunuksen, jossa on mukana metsän pikku eläimiä, maalasi Galle-Kallela itse, Kalelassa vieraillut Elin Danielsson maalasi "Mäntykosken" reunaornamentit.
Tulkintoja.
"Palokärki" symboloi Gallen-Kallelalle yksinäisyyttä ja vapautta. Maalauksessa on japanilaisvaikutteiden ohella syntetistisiä elementtejä, joissa korostuvat viivan ja muodon kokonaisuus sekä pintavaikutelma. Nämä piirteet alkoivat tästä lähtien ilmetä Gallen-Kallelan tuotannossa. Hänellä toistui tarve hakeutua turmeltumattomaan luontoon puhdistautumaan kaikesta kuonasta ja saamaan taiteellista innoitusta sekä vapauden tunnetta. Kaipuu alkuperäisyyteen puhtaiksi miellettyjen kokemusten äärelle johdatti samaan aikaan Paul Gauguinin Tahitille ja muutamia vuosia aikaisemmin Pont-Avenin koulukunnan maalarit Bretagneen.
Kentavious Caldwell-Pope

Kentavious Tannell Caldwell-Pope (s. 18. helmikuuta 1993 Thomaston, Georgia) on yhdysvaltalainen koripalloilija, joka on edustanut kaudesta 2017–2018 alkaen NBA:ssa pelaavaa Los Angeles Lakersia. 196 senttimetriä pitkän ja 93 kilogrammaa painavan Caldwell-Popen pelipaikka on heittävä takamies. Detroit Pistons varasi hänet kahdeksantena pelaajana vuoden 2013 varaustilaisuudessa, ja hän pelasi neljä kautta Pistonsissa.
Seurajoukkueura.
Caldwell-Pope edusti yliopistotasolla Georgian yliopiston Bulldogseja vuodet 2011-2013. Detroit Pistons varasi hänet NBA:han numerolla kahdeksan vuoden 2013 varaustilaisuudessa. Saman vuoden heinäkuussa Caldwell-Pope allekirjoitti ensimmäisen ammattilaissopimuksensa Pistonsin kanssa. Kaudella 2013-2014 hän pelasi NBA:ssa 80 ottelua noin kuuden pisteen ottelukeskiarvolla. Pelattuaan neljä vuotta Pistonsissa hän siirtyi Los Angeles Lakersiin kesällä 2017.
Munix Music

Munix Music on saksalainen tanssimusiikkiin erikoistunut levymerkki, jonka omistaa Martin Brandl. Se perustettiin vuonna 2010. Munix Musicin tunnetuimpiin artisteihin kuuluvat muun muassa Basslovers United, Shaun Bate ja Dancefloor Kingz. Munix Recordsilla on kaksi alalevymerkkiä: Munix Deluxe sekä Hands Up Freaks. Yhtiö julkaisee vuosittain sen edustamiin musiikkilajeihin perustuvia Munix best of -kokoelmalevyjä.
Suomessa ja muualla pohjoismaissa levymerkin musiikkia julkaisee DJ Beat Records Scandinavia.
Carl Christian Hall

Carl Christian Hall (25. helmikuuta 1812 Kööpenhamina – 14. elokuuta 1888 Kööpenhamina) oli tanskalainen poliitikko, joka toimi Tanskan pääministerinä vuosina 1857–1859 ja 1860–1863. Hänen politiikkansa johti toisen Saksan–Tanskan sodan syttymiseen.
Elämäkerta.
Hall oli koulutukseltaan lakimies. Hän toimi vuodesta 1837 armeijan sotatuomarina ja vuodesta 1847 roomalaisen oikeuden dosenttina. Hän sai 1851 professorin arvonimen ja toimi 1851–1854 ylisotatuomarina. Hän ei osallistunut politiikkaan ennen vuoden 1848 tapahtumia, jolloin hänet valittiin edustajaksi perustuslakia säätävään kansalliskokoukseen Frederiksbergin vaalipiiristä. Hall kohosi pian yhdeksi kansallisliberaalien johtajista Tanskan kansankäräjillä. Hän perusti vuonna 1851 talonpoikaispuoluetta vastaan tähdätyn ”heinäkuun liiton”. Hall oli oppositiossa joulukuuhun 1854, jolloin hänet nimitettiin Tanskan kirkollis- ja opetusministeriksi. Ministerinä hän oli mukana muuttamassa perustuslakia vapaamielisempään suuntaan, säädätti uuden kansakoululain ja lakkautti kastepakon vuonna 1857. Hän oli myös Tanskan valtaneuvoston jäsen 1856–1863.
Hall toimi Tanskan pääministerinä toukokuusta 1857 alkaen vuoden 1863 lopulle, lukuun ottamatta lyhyttä katkosta talvella 1859–1860. Hän toimi myös ulkoministerinä heinäkuusta 1858 alkaen sekä Holsteinin asioiden ministerinä maaliskuusta 1861 alkaen. Hall kannatti muiden kansallisliberaalien tavoin Slesvigin sitomista osaksi Tanskan yhtenäisvaltiota, jonka tulisi ulottua Eiderille asti. Hän pyrki edistämään tätä päämäärää pääministerikautenaan, vaikka se ajoikin Tanskan kohti yhteentörmäystä Preussin ja muiden Saksan maiden kanssa. Hall vastasi Preussin nootteihin valtio-oikeudellisilla argumenteilla ja puolustelemalla Tanskan riippumattomuutta samaan aikaan kun hän neuvotteli puolustusliitosta Ruotsin ja Norjan kanssa. Hän yritti löytää Preussin kanssa Holsteinin itsenäisyyteen perustuneen neuvotteluratkaisun, mutta Tanskan kuningas Fredrik VII:n kuolema vuonna 1863 johti suunnitelman kariutumiseen. Tämän jälkeen Hall ajoi pikavauhtia läpi niin sanotun marraskuun perustuslain hyväksymisen, minkä tarkoituksena oli yhdistää Slesvig Tanskaan. Tämän seurauksena Saksan valtiot julistivat Tanskalle sodan. Hall väistyi ja D. G. Monrad kokosi uuden hallituksen joulukuussa 1863. Tappiollisen sodan jälkeen Hall kannatti Tanskalle nöyryyttävien rauhanehtojen hyväksymistä.
Hall pysyi kansallisliberaalien johtajana myös pääministerikautensa jälkeen ja toimi vielä uudelleen kirkollis- ja opetusministerinä 1870–1874. Hän jatkoi kansankäräjien edustajana vuoteen 1881, jolloin hän vetäytyi terveyssyistä eläkkeelle. Hän oli saanut salaneuvoksen arvonimen 1860.
Lucas Vázquez

Lucas Vázquez Iglesias (s. 1. heinäkuuta 1991 Curtis, Espanja) on espanjalainen jalkapalloilija. Hän edustaa Saksan Bundesliigassa pelaavaa Bayer Leverkusenia ja on pelipaikaltaan oikea laitalinkki tai laitapuolustaja.
Seurajoukkueura.
Vázquez liittyi Real Madridin nuorisoakatemiaan vuonna 2007. Ensimmäisenä kautenaan 2011–2012 seuran reservijoukkueessa, hän pelasi 23 ottelua ja teki niissä neljä maalia. Joukkue onnistui kauden päätteeksi nousemaan maan toiseksi korkeimmalle sarjatasolle Segunda Divisióniin viiden vuoden tauon jälkeen.
Ensimmäisen ottelunsa Segunda Divisiónissa Vázquez pelasi 17. elokuuta 2012 Villarrealia vastaan. Hän onnistui maalinteossa ensimmäistä kertaa kauden aikana 15. lokakuuta 2012 ottelussa Las Palmasia vastaan.
19. elokuuta 2014 Vázquez siirtyi kauden kestävällä lainasopimuksella Espanyoliin. Hän teki ensiesiintymisensä joukkueessa 30. elokuuta 2014 ottelussa Sevillaa vastaan. Kauden jälkeen Espanyolin käytti 2 miljoonan euron osto-optionsa Vázquezista ja solmi hänen kanssaan nelivuotisen sopimuksen.
30. kesäkuuta 2015 ilmoitettiin kuitenkin Real Madridin paanneen käytäntöön takaisinosto-oikeutensa Vázquezista ja paluu kasvattajaseuraan olisi vahvistusta vaille valmista. 2. heinäkuuta 2015 madridilaisseura vahvisti siirron.
Elokuussa 2025 Vázquez siirtyi kaksivuotisella sopimuksella Saksan Bundesliigassa pelaavaan Bayer Leverkuseniin.
Juovaharjarapu

Juovaharjarapu ("Atyopsis moluccensis") on Aasiasta kotoisin oleva äyriäinen, jota pidetään myös akvaarioissa.
Saksien sijasta juovaharjaravulla on eturaajoissa harjakset, joilla se pyydystää planktonia ja muita vedessä olevia pieneliöitä.
Juovaharjarapuja elää luonnossa laajalla alueella, joka ulottuu Sri Lankasta Thaimaan ja Malesian kautta Indonesiaan, mahdollisesti Filippiineille asti. Ne elävät nopeasti virtaavissa puroissa useimmiten ylänköalueilla.
Väinö Immonen

Väinö Heikki Tapani Immonen (s. 9. joulukuuta 1949 Joensuu) on suomalainen Kuopiossa asuva kirjallisuustoimittaja ja pakinoitsija joka käyttää nimimerkkiä "Immu".
Immosen vanhemmat olivat rakennusmestari Uuno Lennart Immonen ja Tyyne Ester Pesonen. Hän suoritti 1974 peruskoulunopettajan tutkinnon Joensuun korkeakoulussa. 
Immonen oli kuopiolaisen Savon Sanomat-lehden pakinoitsijana ja kirjallisuustoimittajana 1975–2007.
Madagascarin pingviinit (elokuva)

Madagascarin pingviinit on vuonna 2014 ensi-iltansa saanut yhdysvaltalainen 3D tietokone-animoitu toimintaelokuva, jonka on tuottanut DreamWorks Animation ja julkaissut 20th Century Fox.
Elokuvan alussa Kippari, Kowalski ja Rico ovat poikasia, kun he löytävät munan joka putoaa jääjyrkänteeltä kalastusalukselle, ja pelastavat sen merileopardeilta. Munasta kuoriutuu Alokas ja joukko on kasassa. Omaperäinen räpylänelikko ajautuu mukaan maailmanlaajuiseen vakoojaoperaatioon.
Zhang Linpeng

Zhang Linpeng (; s. 9. toukokuuta 1989 Jinan, Shandong) on kiinalainen jalkapalloilija, joka edustaa Kiinan Superliigassa pelaavaa Guangzhou Evergrandea. Oikeajalkainen Zhang on pelipaikaltaan oikea laitapuolustaja. Hän kuuluu myös Kiinan jalkapallomaajoukkueeseen.
Seurajoukkueura.
Zhang aloitti ammattilaisuransa vuonna 2006 toiseksi korkeimman sarjatason Shanghai East Asia FC:ssä, jossa hän pelasi vuodet 2006–2010. Otteluita kertyi 65 ja maaleja kaksi.
Tammikuussa 2011 Zhang siirtyi Kiinan Superliigan Guangzhou Evergrandeen. Hän debytoi seuran paidassa Dalian Shideä vastaan saman vuoden huhtikuussa. Heti ensimmäisellä kaudellaan hän voitti seuran kanssa liigamestaruuden. Sama toistui seuraavalla kaudella eli kaudella 2012, nyt Zhang voitti myös cupin ja supercupin. Kaudella 2013 Guangzhou ja Zhang voittivat sekä maan mestaruuden että AFC Champions Leaguen, jonka ansiosta joukkue pelasi seuraavana vuonna seurojen MM-kilpailuissa, joissa Zhang esiintyi kolmessa ottelussa. Kauden 2014 jälkeen Zhang saavutti neljännen liigamestaruutensa. Hänet on valittu kahdesti liigan tähdistöjoukkueeseen ja kerran myös Champions Leaguen tähdistöön. Italialaisseura Inter Milan on kiinnostunut Zhangin peliesityksistä.
Maajoukkueura.
Zhang on pelannut Kiinan nuorten maajoukkueissa. Debyytti Kiinan jalkapallomaajoukkueessa tapahtui joulukuussa 2012 ystävyysottelussa Jordaniaa vastaan. Zhang onnistui tuossa pelissä myös maalinteossa. Vuonna 2010 Zhang voitti Kiinan kanssa Itä-Aasian mestaruuden. Hän on kuulunut Kiinan joukkueeseen vuoden 2011 Aasian-mestaruuskilpailuissa, joissa hän teki yhden maalin, sekä myös vuoden 2015 Aasian-mestaruuskilpailuissa.
Muuta.
Zhangin lempinimi "Zhangmos" tulee hänen samanlaisesta pelityylistään jalkapallon MM- ja EM-kultamitalistin, espanjalaisen Sergio Ramosin kanssa.
Chi Chunxue

Chi Chunxue (, s. 4. tammikuuta 1998) on kiinalainen maastohiihtäjä. 
Chi debytoi maastohiihdon maailmancupissa marraskuussa 2013 Rukalla sijoittuen perinteisen sprintissä sijalle 98. Hänen paras sijoituksensa maailmancupin osakilpailussa on 47. sija Tour de Skin osakilpailussa Val di Fiemmessä tammikuussa 2014. Chi oli mukana kauden 2013–2014 Tour de Skillä.
Chi kilpailee vuoden 2015 MM-kilpailuissa Falunissa. Hän oli perinteisen sprintin 53:s ja yhdistelmäkilpailun 52:s. Karsinnassa naisten kymmenen kilometrin vapaan hiihtotavan kilpailuun Chi oli ylivoimainen ja jätti toiseksi tulleen Bosnia ja Hertsegovinan Tanja Karišikin 50 sekunnin päähän.
Marin Draganja

Marin Draganja (s. 13. toukokuuta 1991 Split) on kroatialainen ammattilaistennispelaaja, jonka ammattilaisura alkoi vuonna 2009. 185 senttimetriä pitkä ja 78 kilogrammaa painava Draganja on vasenkätinen ja hänen valmentajanaan toimii entinen tennispelaaja Gilbert Schaller. Draganja on erikoistunut nelinpeliin.
Kaksinpelissä Draganja on ollut parhaimmillaan ATP-rankingin sijalla 550 huhtikuussa 2013. Nelinpelissä hän on ATP-rankingin sijalla 24., joka on myös hänen uransa korkein sijoitus rankingissa. Draganja on saavuttanut urallaan kaksi nelinpelin ATP-turnausvoittoa, heinäkuussa 2014 Hampurissa Romanian Florin Mergean kanssa, ja helmikuussa 2015 nykyisen parinsa, Suomen Henri Kontisen kanssa kotimaassaan Zagrebissa. Vuonna 2014 Draganja selviytyi Mergean kanssa Ranskan avoimissa semifinaaleihin. Wimbledonissa ja Australian avoimissa Draganja on ollut parhaimmillaan toisella kierroksella ja Yhdysvaltain avoimissa ensimmäisellä kierroksella.
Myös Draganjan pikkuveli Tomislav Draganja on tennispelaaja.
Kaihonkukat

Kaihonkukat eli sinikaihonkukat ("Omphalodes") on lemmikkikasvien heimoon kuuluva kasvisuku, jossa on noin 28 lajia. Kaihonkukat ovat yksi-, kaksi- tai monivuotisia ruohovartisia kasveja. Niitä esiintyy Euroopassa, Pohjois-Afrikassa ja Aasiassa. Kaihonkukilla on siniset tai valkoiset kukat, jotka ovat paljon samannäköisiä kuin lemmikeillä.
Muutamia kaihonkukkia viljellään koristekasvina. Tunnettu puutarhaperenna on kevätkaihonkukka, jota kasvaa luonnonvaraisena eteläisen Keski-Euroopan vuoristojen, kuten Alppien, Apenniinien ja Karpaattien, kosteissa metsissä. Kevätkaihonkukka menestyy hyvin myös Suomen ilmastossa, joten se on joskus levinnyt viljelykarkulaiseksi Etelä-Suomessa.
Portugalin beachfutismaajoukkue

Portugalin beachfutismaajoukkue edustaa Portugalia beachfutiksen kansainvälisissä otteluissa. Joukkuetta hallinnoi Portugalin jalkapalloliitto ja se kuuluu FIFA:an ja UEFA:an. Portugalin maajoukkue on saavuttanut kaksi MM-kultaa, vuosina 2001 ja 2015. Lisäksi se on saavuttanut kolme MM-hopeaa ja viisi MM-pronssia. Euro Beach Soccer Leaguen Portugali on voittanut neljästi ja Euro Beach Soccer Cupin kuudesti. Vuoden 2015 Euroopan kisoista Bakusta joukkue saavutti pronssia.
Joukkueen päävalmentaja on Mário Narciso ja sen kapteeni on angolalaissyntyinen Madjer, joka on yksi kaikkien aikojen parhaista beachfutispelaajista ja myös vuosien 2001 ja 2015 maailmanmestari. 
Portugali järjesti vuoden 2015 MM-kilpailut, jotka päättyivät sen mestaruuteen.
Pelaajat.
Joukkueen pelaajat vuoden 2015 MM-kilpailuissa, jotka päättyivät Portugalin osalta mestaruuteen.
Venevaja

Venevaja on rakennus, joka on osittain tai kokonaan vedessä ja on tarkoitettu veneen ja veneilytarvikkeiden säilömiseen. 
Suomessa ja Ruotsissa venevajat ovat perinteinen näky saaristossa, jossa elanto saatiin pääosin merestä. Kalastuslaivojen suurentuminen 1900-luvulla sekä maankohoamisen aiheuttama rannikkovesien madaltuminen teki monista vanhoista venevajoista käyttökelvottomia. 1900-luvulla rakennettiin suurempia ja syvemmällä sijaitsevia venevajoja.
Raunioyrtit

Raunioyrtit ("Symphytum") on lemmikkikasveihin kuuluva kasvisuku, jossa on 25–35 lajia. Raunioyrtit ovat monivuotisia ruohokasveja, jotka kasvavat monenlaisilla kasvupaikoilla. Niitä esiintyy Euroopassa, Pohjois-Afrikassa ja Länsi-Aasiassa. Jotkin lajit voivat olla haitallisesti leviäviä. Useita raunioyrttejä käytetään koristekasveina perennana.
Lajeja ja risteymiä.
Risteymiä:
Halston Sage

Halston Jean Schrage (s. 10. toukokuuta 1993 Los Angeles, Kalifornia), tunnetaan paremmin nimellä Halston Sage, on yhdysvaltalainen näyttelijä. Hänet tunnetaan mm. Gracena Nickelodeonin tv-sarjassa "How to Rock" ja NBC:n sarjasta "Uhka", jossa hän näyttelee Amberia. 
Sage tunnetaan myös sivurooleista elokuvissa "The Bling Ring" (2013), "Oikeesti aikuiset 2" (2013), "Naapurit" (2014) ja "Paper Towns" (2015).
Sagen debyyttirooli oli vuonna 2011 Nickelodeonin sarjassa "Victorious". Hän on juutalainen ja hänellä on kaksi nuorempaa sisarusta, Kate ja Max. Hänen sukujuurensa ovat Latviasta ja Puolasta.
Sage oli ehdolla parhaan suudelman MTV Movie Award -palkinnon saajaksi yhdessä Rose Byrnen kanssa.
Velholehdet

Velholehdet ("Circaea") on horsmakasveihin kuuluva kasvisuku. Suvussa on kahdeksan lajia ja lisäksi useita risteymälajeja. Niitä esiintyy Euraasiassa ja Pohjois-Amerikassa. Lajeista pikkuvelholehteä, välivelholehteä ja isovelholehteä voidaan viljellä monivuotisena koristekasvina. Yksi velholehtilaji, pikkuvelholehti esiintyy luonnonvaraisena Suomessa. Sitä kasvaa koko maan alueella kosteissa lehtometsissä.
Lajeja.
Risteymiä:
Anders Sandøe Ørsted

Anders Sandøe Ørsted (21. joulukuuta 1778 Rudkøbing – 1. toukokuuta 1860) oli tanskalainen oikeustieteilijä ja poliitikko, joka toimi Tanskan pääministerinä vuosina 1853–1854.
Elämäkerta.
Ørsted valmistui juristiksi 1799 ja työskenteli vuodesta 1801 Tanskan oikeuslaitoksessa ja vuodesta 1813 hallituskansliassa. Hänestä tuli 1825 yliprokurori ja 1842 valtakunnanministeri ("statsminister", ei tuolloin vielä tarkoittanut pääministeriä). Hän menetti Tanskan liberaalien myötätunnon asetuttuaan vastustamaan vaatimuksia perustuslaista ja joutui eroamaan muiden vanhoillisina pidettyjen ministerien joukossa maaliskuussa 1848. Ørsted kuitenkin valittiin lokakuussa 1848 perustuslakia säätävään kansalliskokoukseen, jossa hän esiintyi liberaalin kehityksen vastustajana. Hän oli 1850–1853 edustajana parlamentin ylähuoneessa. Monien yllätykseksi kuningas nimitti Ørstedin pääministeriksi huhtikuussa 1853. Hän yritti avoimesti peruuttaa vuodesta 1848 toteutettuja poliittisia uudistuksia ja sai vastaansa voimakkaan opposition. Ørstedin heinäkuussa 1854 asetuksella vahvistama uusi valtiosääntö herätti lisää vastustusta, ja hän jätti lopulta pääministerin tehtävät saman vuoden joulukuussa. Hänet haastettiin yhdessä eräiden muiden kanssa valtakunnanoikeuteen, mutta vapautettiin helmikuussa 1856.
Ørsted julkaisi monia merkittävinä pidettyjä oikeustieteellisiä ja oikeusfilosofisia tutkielmia, joissa hän käsitteli lähes kaikkia Tanskan lainsäädännön haaroja. Sekä tieteilijänä että hallintomiehenä hänellä on sanottu olleen hyvin suuri vaikutus Tanskan oikeusjärjestelmän ja lainsäädännön kehittämiseen 1800-luvun alkupuolella. Hän oli vuodesta 1848 Tanskan kuninkaallisen tiedeseuran Videnskabernes selskabin puheenjohtaja.
A. S. Ørsted oli kuuluisan tiedemiehen Hans Christian Ørstedin nuorempi veli.
Pekka Paavolainen

Pekka (Peter, Pietari) Paavolainen (30. joulukuuta 1868 Kivennapa – 12. tammikuuta 1930 Kivennapa) oli suomalainen henkikirjoittaja, varatuomari ja kansanedustaja.
Paavolaisen vanhemmat olivat maakauppias Pietari Paavolainen (1846–1902) ja Maria Kääpä (1847–1906). Hän pääsi ylioppilaaksi Viipurin lyseosta 1888 ja suoritti Helsingin yliopistossa kameraalitutkinnon 1890 ja yleisen oikeustutkinnon 1893. Paavolainen sai varatuomarin arvon 1897.
Paavolainen toimi Suomen senaatin talousosaston ylimääräisenä kopistina vuodesta 1890 ja oli sittemmin Äyräpään kihlakunnan henkikirjoittajana 1899–1913 ja 1917–1930. Hän joutui välillä eroamaan henkikirjoittajan virasta Suomen kenraalikuvernöörin painostuksesta 1913. Paavolainen toimi lisäksi Rajajoen hoitoalueen metsäkasöörinä 1900–1907 ja 1913–1923, Kivennavan seurakunnan kirkonisännöitsijänä 1902–1906 sekä Viipurin läänin maatalouskomissionin sihteerinä 1907–1909. Hän oli vuonna 1910 senaatin määräämänä Suomen valtion edustajana Suomenlahden ja Laatokan välisen rajan rajankäynnissä ja kuului 1910-luvun alussa jäsenenä Kivennavan ja Uudenkirkon kuntien yhdistämistä Pietarin kuvernementtiin vastustaneeseen adressitoimikuntaan.
Paavolainen oli nuorsuomalaisen puolueen ja vuodesta 1918 kokoomuspuolueen kansanedustajana 1914–1919 edustaen Viipurin läänin itäistä vaalipiiriä. Hän oli presidentin valitsijamiehenä vuoden 1925 presidentinvaaleissa.
Pekka Paavolainen oli naimisissa vuodesta 1894 Alice Laura Helena Löfgrenin kanssa. Heidän lapsiaan olivat kirjailija Olavi Paavolainen (1903–1964) ja diplomi-insinööri, vuorineuvos Lauri Paavolainen (1899–1958). Pekka Paavolaisen veli oli kansanedustaja Erkki Paavolainen (1890–1960).
Goodbye to Yesterday

”Goodbye to Yesterday” on virolaisten Elina Bornin ja Stig Rästan esittämä kappale. He osallistuivat kappaleella Eesti Laul -kilpailuun 2015 voittaen sen ylivoimaisesti yli 70 000 äänellä, mikä on suurin äänisaalis koko kilpailun historiassa. Voiton myötä he pääsivät edustamaan Viroa vuoden 2015 Eurovision laulukilpailuun. Elina Born oli aiemmin hakenut edustuspaikkaa kerran ja Stig Rästa useita kertoja.
Kappale sijoittui Eurovision ensimmäisessä semifinaalissa kolmannelle sijalle 105 pisteellä ja pääsi finaaliin. Finaalissa sijoitus oli seitsemäs, ja pistesaalis 106 pistettä.
Carl Theodor Zahle

Carl Theodor (C. Th.) Zahle (19. tammikuuta 1866 Roskilde – 3. helmikuuta 1946) oli tanskalainen poliitikko, joka toimi Tanskan pääministerinä vuosina 1909–1910 ja 1913–1920. Hän edusti Radikaali Venstre -puoluetta.
Elämäkerta.
Zahle oli suutarin poika, joka kouluttautui lakimieheksi. Hän toimi vuodesta 1891 "Politiken"-lehden toimittajana ja oli edustajana kansankäräjillä vuodesta 1895 alkaen. Hän kuului aluksi liberaaliin Venstrereformpartiet-puolueeseen, jonka hajottua vuonna 1905 hänestä tuli Radikaalin Venstren johtohahmo. Zahle onnistui kaatamaan epäluottamuslauseella Ludvig Holstein-Ledreborgin hallituksen ja tuli itse ensimmäisen kerran pääministeriksi lokakuussa 1909, mutta joutui eroamaan seuraavan vuoden heinäkuussa. Hän pyrki tuolloin muuttamaan varsinkin maanpuolustuslakia siten, että Tanskan armeijaa kevennettäisiin. Vuosina 1911–1913 Zahle toimi Stegen kaupungin pormestarina.
Zahle palasi pääministeriksi kesäkuussa 1913 ja saavutti toisella pääministerikaudellaan suuren vaikutusvallan. Hänen hallituksensa sai ensimmäisen maailmansodan aikana poikkeukselliset valtaoikeudet ja toteutti monia merkittäviä uudistuksia. Se muun muassa uudisti vuonna 1915 parlamentin antamalla naisille äänioikeuden, muuttamalla kansankäräjien vaalitavan suhteelliseksi ja poistamalla ylähuoneen eli maapäivien ("landsting") vaaleista etuoikeutetut äänestäjäryhmät, myi vuonna 1917 Tanskan Länsi-Intian saaret pois, antoi vuonna 1918 Islannille itsehallinnon ja lakkautti eräitä vanhentuneita maanomistusjärjestelyitä. Puolueloikkausten seurauksena Zahlen hallitus menetti vuoden 1920 alussa kapean enemmistönsä parlamentissa, jolloin kuningas Kristian X painosti Zahlea jättämään eronpyyntönsä. Kuninkaan kyseenalaisena pidetty toimi synnytti Tanskassa niin sanotun pääsiäiskriisin.
Zahle siirtyi vuonna 1928 kansankäräjiltä ylähuoneeseen, jossa hän oli vuoteen 1939. Hän toimi vielä oikeusministerinä Thorvald Stauningin hallituksessa vuosina 1929–1935 sekä maapäivien puhemiehenä vuosina 1936–1939.
Piikkiputket

Piikkiputket ("Eryngium") on sarjakukkaiskasveihin kuuluva suku, jossa on 230 lajia. Ne ovat yksi-, kaksi- tai monivuotisia kasveja, joiden luonnonvarainen esiintymisalue on laaja. Euroopassa, Pohjois-Afrikassa, Turkissa, Keski-Aasiassa, Kiinassa ja Koreassa esiintyvät lajit kasvavat kuivilla kallioisilla paikoilla tai merenrannoilla. Pohjois- ja Etelä-Amerikassa esiintyvät lajit kasvavat yleensä märillä ja soisilla ruohostomailla. Useimmilla piikkiputkilla on piikkisten lehtien muodostama tyviruusuke ja kukintona ohdakemainen sarja, joka on pallon tai sylinterin muotoinen.
Useita eri piikkiputkia viljellään monivuotisina koristekasveina, kaksivuotista salaattipiikkiputkea ravintokasvina. Alppipiikkiputkea ja sinipiikkiputkea käytetään leikkokukkana.
Kuuruohot

Kuuruohot ("Lunaria") on ristikukkaiskasveihin kuuluva suku, jossa on kolme lajia. Kuuruohoja esiintyy Euroopassa ja Länsi-Aasiassa. Ne ovat yksi-, kaksi- tai monivuotisia ruohovartisia kasveja. Kesäkuuruohoa, joka on yksi- tai kaksivuotinen, ja ikikuuruohoa, joka on perenna, viljellään koristekasvina. Kesäkuuruohon kuivia lituja käytetään leikkokasvina.
Lajeja.
Kuuruoholajit ovat:
Rudy Gobert

Rudy Gobert (s. 26. kesäkuuta 1992 Saint-Quentin) on ranskalainen koripalloilija.
Urheilu-ura ja elämä.
Sentterinä pelaava 216-senttinen Gobert edusti vuosina 2010–2013 kotimaansa Cholet Basketia. Denver Nuggets varasi hänet 27. vuorolla NBA:han . Gobert on edustanut NBA:ssa Utah Jazzia, josta häntä on peluutettu myös D-Leaguen puolella. Kaudesta 2015–2016 lähtien hän on kuulunut säännöllisesti Jazzin aloituskokoonpanoon. Kaudella 2016–2017 hän oli NBA:n torjuntatilaston ykkönen (2,6 torjuntaa per ottelu) ja hänet valittiin . Kaudella 2017–2018 hänet valittiin ksi. Kaudella 2018–2019 hänet valittiin NBA:n kolmostähdistökentälliseen ja jälleen vuoden puolustuspelaajaksi.
Maaliskuussa 2020 Robertin todettiin saaneen koronavirustartunnan. Pian tämän jälkeen NBA-kausi keskeytettiin.
Ranskan maajoukkueessa Gobert on voittanut olympiahopeaa Tokiosta 2020 ja pronssia vuosien 2014 ja 2019 MM-kilpailuista sekä vuoden 2015 EM-kilpailuista.
Leukoijat

Leukoijat ("Matthiola") on ristikukkaiskasveihin kuuluva suku, jossa on 55 lajia. Niitä esiintyy Länsi-Euroopassa, Etelä-Afrikassa, Keski-Aasiassa ja Kaakkois-Aasiassa. Leukoijat ovat yksi- tai monivuotisia pystykasvuisia ruohokasveja, harvoin varpuja. Useita leukoijalajeja viljellään yksivuotisina koristekasveina, välimerenleukoijasta jalostettu talvileukoija on myös huonekasvi ja leikkokasvi.
Thomas Heurtel

Thomas Heurtel (s. 10. huhtikuuta 1989 Béziers) on ranskalainen koripalloilija.
Pelintekijänä pelaava Heurtel edustaa tällä hetkellä Venäläistä BK Zenit Pietariia ja on edustanut ranskalaisten seurajoukkueiden lisäksi espanjalaisia joukkueita sekä turkkilaista Anadolu Efesiä.
Ranskan maajoukkueessa Heurtel on voittanut olympiahopeaa Tokiosta 2020, pronssia vuoden 2014 MM-kilpailuista ja Euroopan-mestaruuden Sloveniassa 2013. Hän karsiutui aluksi vuoden 2015 EM-kilpailujen Ranskan joukkueesta, mutta hänet nostettiin kisaryhmään Antoine Diot’n loukkaannuttua. Heurtelin seura kielsi tätä kuitenkin osallistumasta turnaukseen, ja Heurtelin tilalle nimettiin Léo Westermann.
Ruth Negga

Ruth Negga (s. 1982) on etiopialais-irlantilainen näyttelijä.
Negga syntyi isänsä kotimaassa Etiopiassa, josta perhe muutti äidin kotiseudulle Limerickiin, kun Ruth oli nelivuotias. Isä kuoli liikenneonnettomuudessa kolme vuotta myöhemmin.
Negga opiskeli näyttelemistä Dublinin Trinity Collegen Samuel Beckett Centressä ja aloitti uransa teatterinäyttelijänä. Hän oli ehdolla vuoden 2003 lupaavimman tulokkaan Olivier-palkinnon saajaksi. Hän on esiintynyt esimerkiksi Royal National Theatressa "Faidran" Ariciana ja "Hamletin" Ofeliana.
Elokuvadebyyttinsä Negga teki "Capital Letters" -draaman pääosassa vuonna 2004. Sitä seurasivat roolit muun muassa elokuvissa "Isolation", "Aamiainen Plutolla" ja "Colour Me Kubrick". Vuonna 2006 hän oli yksi Berliinin elokuvajuhlilla esiteltävien nuorten eurooppalaisten näyttelijöiden Shooting Stars -tunnustuksen saaneista. Neggalla olisi ollut rooli Celeste-nimisenä orjakarkurina Steve McQueenin vuoden 2013 elokuvassa "12 Years a Slave", mutta hänen osuutensa päädyttiin leikkaamaan lopullisesta elokuvasta.
Television puolella Negga esiintyi muun muassa sarjoissa "Love/Hate", "Secret State" ja "Misfits" sekä Shirley Basseynä televisioelokuvassa "Shirley" (2011). Vuonna 2013 hän sai ensimmäisen yhdysvaltalaisen televisioroolinsa Marvel-sarjasta "S.H.I.E.L.D. Agentit", joka toi kansainvälistä näkyvyyttä. Hän näytteli sarjassa yhteensä 17 jaksossa.
Maaliskuussa 2015 Negga valittiin näyttelemään naispääosaa samannimiseen sarjakuvaan perustuvassa televisiosarjassa "Preacher". Sarja alkoi Yhdysvalloissa 22. toukokuuta 2016.
Ruth Negga esiintyi naispääosassa vuoden 2016 elokuvassa "Loving". Hänet palkittiin roolistaan muun muassa parhaan tulokkaan Bafta-palkinnolla, ja hän oli ehdolla esimerkiksi parhaan naispääosan Golden Globen ja Oscarin saajaksi. Samana vuonna Negga esiintyi myös fantasiaelokuvassa "".
Neggalla on rooli James Grayn vuonna 2019 ensi-iltansa saavassa tieteiselokuvassa "Ad Astra".
Paloyrtit

Paloyrtit ("Phlomis") on huulikukkaiskasveihin kuuluva kasvisuku, jossa on noin sata lajia. Paloyrtit ovat salvioita muistuttavia monivuotisia ruohovartiskasveja tai ikivihreitä varpuja ja pensaita. Niitä esiintyy Euroopassa, Pohjois-Afrikassa ja Aasiassa. Kukat ovat valkoisia, keltaisia tai violetteja.
Monia paloyrttilajeja viljellään monivuotisina koristekasveina eli perennoina. Yhtä paloyrttilajia, mukulapaloyrttiä tavataan harvinaisena tulokaskasvina tai viljelyjäänteenä Etelä-Suomessa.
Soundcheck (albumi)

Soundcheck on vuonna 2009 ilmestynyt Circlen 32. albumi. Se äänitettiin lokakuussa 2009 Lahden Ravintola Torvessa järjestetyllä Space Force One -festivaalilla. Levyllä ovat ensimmäistä kertaa mukana kitaristiveljekset Julius ja Pekka Jääskeläinen, jotka ovat myöhemmin soittaneet myös usealla muulla Circlen albumilla.
Brasilialainen Essence Music julkaisi alun perin vain vinyylinä ilmestyneen "Soundcheckin" CD-muodossa vuonna 2011.
Abgar V

Abgar V Ukkama oli Syyriassa sijainneen Osroenen kuningaskunnan hallitsija vuosina 4 eaa. – 7 ja 13–50. Abgar tunnetaan parhaiten kristillisestä myytistä, jonka mukaan hän olisi käynyt syyriankielistä kirjeenvaihtoa Jeesuksen kanssa. Tämän vuoksi Ortodoksinen kirkko, syyrialais-ortodoksinen kirkko ja Armenian apostolinen kirkko pitävät Abgaria pyhimyksenä.
Abgarin ja Jeesuksen väitetty kirjeenvaihto.
Kirkkoisä Eusebios Kesarealainen julkaisi Abgarin ja Jeesuksen kirjeet teoksensa "Kirkkohistoria" ensimmäisessä osassa ja mainitsi niiden olevan vuodelta 28 tai 29. Tarinan mukaan kuningas Abgar oli sairastunut lepraan ja kuultuaan Jeesuksen ihmeteoista kirjoitti tälle seuraavansisältöisen kirjeen, jossa kutsui tämän pääkaupunkiinsa Edessaan:
Eusebioksen mukaan Jeesus kuitenkin kieltäytyi kohteliaasti Abgarin pyynnöstä ja lähetti hänelle seuraavansisältöisen vastauskirjeen:
Eusebioksen mukaan Ananias-niminen lähetti kuljetti kirjeet Jerusalemin ja Edessan välillä. Eusebios kertoo myös, että Jeesuksen kuoltua Tuomas lähetti Edessaan Taddeuksen, joka todella paransi Abgarin sairauden. Tarina Abgarin ja Jeesuksen kirjeenvaihdosta esiintyy pidemmälle kehitellyssä muodossa "Addain oppi" -nimisessä syyrialaisessa käsikirjoituksessa.
Nykyisen käsityksen mukaan Abgarin ja Jeesuksen kirjeet ovat luultavasti 300-luvun alussa tehty väärennös. Väärennöksen todennäköisenä tarkoituksena oli osoittaa, että kristinusko olisi levinnyt Edessaan jo apostolisena aikana, mikä nykykäsityksen mukaan ei voi olla lainkaan mahdollista. Muun muassa koko Raamattua huijaukseksi väittänyt tutkija Joseph Wheless oli sitä mieltä, että Eusebios oli itse väärennöksen takana. Toinen mahdollisuus on, että Eusebios sai kirjeiden kopiot joltain toiselta ja luuli niitä aidoiksi. Eusebioksen julkaisemien kirjeiden innoittamina jotkut muut tekivät myöhemmin lisää väärennettyjä kuningas Abgarin kirjeitä, joissa tämä mainosti Jeesuksen parantajankykyjä muille Lähi-idän hallitsijoille. Abgarin ja Jeesuksen kirjeiden todenperäisyyttä alettiin epäillä jo 400-luvulla. Siitä huolimatta ne olivat hyvin suosittuja keskiajalla ja Jeesuksen kirjeen kopioista tehtiin onnea tuottavia amuletteja ja talismaaneja. Vielä 1700-luvullakin monet eurooppalaiset uskoivat niiden aitouteen.
Mandylion-liina.
Abgar-myytin laajemman version mukaan Jeesus olisi lähettänyt Abgarille Ananiaan mukana liinan, johon oli kuivannut kasvonsa, ja nimenomaan liina paransi Abgarin. Tämän tarinan mukaan apostoli Taddeus myös kastoi Abgarin ja kaikki edessalaiset kristityiksi. Liinasta, johon oli yliluonnollisesti piirtynyt Jeesuksen kasvojen kuva, tuli mandylion, kaikkein ensimmäinen ikoni, kun Abgar asetti sen koristeltuna näytteille Edessan kaupunginportin seinään.
Rautatie (albumi)

Rautatie on vuonna 2010 ilmestynyt Circlen 19. studioalbumi. Levyllä soittaa kolme kitaristia, kun Plain Ride -yhtyeen Julius ja Pekka Jääskeläinen ovat ensimmäistä kertaa mukana Circlen studiokokoonpanossa. Tyylilajeiltaan se vaihtelee heavyn ja akustisen psykedeelisen rockin välillä. "Rautatie" on Circlen albumiksi poikkeuksellinen, sillä Janne Westerlundin laulama kappale "Lääke" sai myös radiosoittoa.
Helmikuussa 2011 Full Contact Records ja Svart Records julkaisivat "Rautatien" 1 000 kappaleen vinyylipainoksena. Samalla siitä tuli yhtyeen ensimmäinen Suomen viralliselle listalle noussut levy, kun albumi oli maaliskuussa viikon ajan sijalla 43.
Hetehorsma

Hetehorsma ("Epilobium alsinifolium") on horsmien sukuun kuuluva, lähinnä Euroopassa, vuoristoissa ja pohjoisissa havumetsissä tavattava ruohokasvi.
Ulkonäkö ja koko.
Monivuotinen hetehorsma kasvaa 10–30 cm korkeaksi. Kasvin tyvellä on pitkiä, vahvoja ja valkoisia maarönsyjä. Varsi on haaraton tai pensasmaisesti haarova, paksu ja lyhytynivelvälinen. Alaosastaan varsi on kalju, ylempää viiruttaisesti kaarikarvainen tai joskus myös nystykarvainen. Vastakkain olevat lehdet ovat lähes ruodittomia, puikeita, leveätyvisiä, kapeakärkisiä, terävähampaisia, paksuhkoja, usein hieman kouruisia ja väriltään tummanvihreitä. Kukinto on lehdekäs ja sen ranka on viiruttaisesti kaarikarvainen tai toisinaan myös nystykarvainen. Kukinnon tukilehdet ovat muiden lehtien kaltaisia. Kukkaperät ovat vaihtelevassa määrin kaari- ja nystykarvaisia. Kukassa on neljä verho- ja terälehteä. Kukan teriö on tummanpurppuranpunainen. Sikiäin on tumma ja lähes kalju, emin luotti on nuijamainen. Suomessa hetehorsma kukkii heinä-elokuussa. Kasvin hedelmänä on 4–7 cm pitkä roteva, yläviisto kota, joka on kalju ja väriltään punertavanruskea. Haivenelliset siemenet ovat 1,3–1,8 mm pitkiä, kapean vastapuikeita, kaulallisia, sileitä ja väriltään tummanruskeita.
Hetehorsma voi risteytyä pohjanhorsman ("E. hornemannii") ja suohorsman ("E. palustre") kanssa. Risteymä pohjanhorsman kanssa on marto, suohorsman kanssa lähes marto.
Levinneisyys ja elinympäristö.
Hetehorsmaa tavataan lähes pelkästään Euroopassa, jossa se on lähinnä vuoristoseutujen ja pohjoisten havumetsien laji. Sitä kasvaa muun muassa Islannissa, Norjan ja Ruotsin keski- ja pohjoisosissa, Suomen pohjoisosissa, Kuolan niemimaalla, Skotlannissa, Alppien alueella, Keski-Italiassa, Karpaateilla, Balkanin vuoristoseuduilla sekä paikoin Espanjassa ja Kreikassa. Euroopan ulkopuolella hetehorsma on tavattu ainoastaan Grönlannin länsirannikolla. Suomessa hetehorsma on alkuperäinen laji. Sitä tavataan Oulun–Kajaanin korkeudelta Lapin pohjoisosiin. Runsaimmillaan hetehorsma on Keski-Lapissa. Lajia on tavattu myös Etelä-Karjalasta kaukana muista Suomen esiintymistä.
Hetehorsma vaatii kostean kasvuympäristön. Tyypillisesti sitä tavataan havumetsissä pehmeässä sammalikossa lähteiden ja hetepurojen liepeillä. Laji on kalkinsuosija.
Vihervahanokka

Vihervahanokka ("Coccopygia melanotis") on loistopeippojen heimoon kuuluva varpuslintu. 
Levinneisyys.
Vihervahanokkaa tavataan Afrika etelä- ja itäosissa. Lajia on kuvattu yleiseksi tai paikallisesti yleiseksi. Sen kannankehitys on vakaa, ja laji on luokiteltu elinvoimaiseksi.
Ihmisviha (albumi)

Ihmisviha on suomalaisen black metal -yhtye Azaghalin toinen kokoelma-albumi. Se julkaistiin vuonna 2001 levymerkillä Blut &amp; Eisen Productions.
Kyy (EP)

Kyy on suomalaisen black metal -yhtye Azaghalin järjestyksessään kolmas EP-levy. Se julkaistiin vuonna 2003 levymerkillä Aftermath Music.
EP:stä julkaistiin 1000:n kappaleen painos, ja nimikkokappaleesta kuvattiin musiikkivideo.
Kappaleet.
Kaikki kappaleet sanoittanut Narqath, ellei toisin mainittu.
Jekyll &amp; Chyde

Jekyll &amp; Chyde on rap-artisti Niko Toiskallion "Chydeone" -nimellä julkaistu pitkäsoitto. Se julkaistiin Monsp Recordsin kautta 14. helmikuuta 2014. Albumin kappaleesta "Huuhdon kultaa" julkaistiin musiikkivideo joulukuussa 2013. Albumin toinen musiikkivideo "Se lähti siitä" julkaistiin tammikuussa 2014. "Jekyll &amp; Chyde" nousi Suomen virallisen albumilistan sijalle 35.
Mäkki (artisti)

Gert Kaasik, taiteilijanimeltään Mäkki, on Vantaan Hakunilassa kasvanut virolaissyntyinen suomalainen rap-artisti ja DJ.
Mäkki julkaisi kesällä 2013 musiikkivideon ja oman versionsa Sini Sabotagen kappaleesta ”Levikset repee”. Mäkki julkaisi saman vuoden syksyllä Mustan Barbaarin kappaleesta ”Salil eka salil vika” oman versionsa nimeltä ”Laival eka laival vika”. Myöhemmin syksyllä Mäkki julkaisi kappaleen ”Pahat pimut”, joka puolestaan mukailee newyorkilaisräppäri ASAP Rockyn kappaletta ”Fuckin’ Problems”. Kappaleella vierailee rap-artisti Kube.
Mäkin ensimmäinen pitkä studioalbumi "Ihan pomona" julkaistiin Monsp Recordsin kautta 20. helmikuuta 2015. Albumi sijoittui ilmestyessään Suomen virallisen listan sijalle 11 ja pysyi listalla yhteensä 16 viikkoa, Albumi on ylittänyt kultamyynti rajan. Albumin suosikkikappaleiksi muodostuivat platinasingle ”Kalenteris tyhjää” sekä kultasingle rajan ylittäneet ”Yössä” ja ”Joka viikonloppu”. Levyllä vierailevat Kube, Adi L Hasla, Ruma, Tippa-T, Sini Sabotage, Kuningas Pähkinä, Setä Tamu ja Super Janne. 
Alkuvuodesta 2016 Mäkki allekirjoitti levytyssopimuksen Universal Musicin kanssa. Levy-yhtiövaihdoksen myötä julkaistiin single ”Pakastin”, joka nousi Suomen virallisen listan sijalle 7 ja pysyi listalla 8 viikon ajan. Mäkin toinen sooloalbumi "Muistikuvien vanki" julkaistiin lokakuussa 2018 ja se ylitti 40 miljoonan striimin rajapyykin jo ennen julkaisuaan. Albumin suurimpiin hitteihin lukeutuvat mm. platinamyyntirajan rikkoneet hitit kuten "Pakastin", "Muistikuvien Vanki", "Mixet Tahdo" sekä "Satamiljoonaa Kertaa".
Mäkki perusti 2014 Kuben kanssa räppiduon "Himmeet Kuviot".
Mäkillä on oma levy-yhtiö nimeltään Katutaso-äänite. Levy-yhtiö tekee yhteistyötä Mäkin levy-yhtiö Universal Musicin kanssa.
Lombardian ympäriajo 2013

Lombardian ympäriajo 2013 oli järjestyksessään 107. Lombardian ympäriajo. Se ajettiin 242 kilometrin reitillä Bergamosta Leccoon 6. lokakuuta 2013.
Joaquim Rodríguez uusi edellisvuoden voittonsa karattuaan jälleen Villa Verganon nousussa, jonka huippu oli yhdeksän kilometriä ennen maalia. Alejandro Valverde sijoittui toiseksi ja Rafał Majka kolmanneksi.
Tulokset.
Lähde: Cyclingnews
Osallistuneet joukkueet.
Kilpailussa olivat mukana seuraavat 25 joukkuetta:
Risto Leppänen (taidemaalari)

Risto Leppänen (13. helmikuuta 1926 Kuopio – 17. helmikuuta 2001 Lahti) oli suomalainen taidemaalari. Hänet tunnetaan lahtelaisia 1950-luvun kaupunkimaisemia kuvaavista tauluistaan.
Leppänen kuului lahtelaiseen niin kutsuttuun Pentti Melasen koulukuntaan, jonka taiteilijoiden tyyliä Ulla Aartomaa kuvaa Marraskuun ryhmän ja cézannelaisen jälkikubismin yhdistelmäksi. Muita Melasen koulukuntaan kuuluvia lahtelaisia taidemaalareita olivat esimerkiksi Kosti Ahonen, Paavo Sarelli ja Kaija Ikävalko.
Uudenvuoden taulut.
Leppäsellä oli tapana kilpailla muiden lahtelaisten taidemaalarien kanssa siitä, kuka maalaa vuoden ensimmäisen taulun. Joka uudenvuoden yö Leppänen lähti Terttu-vaimonsa kanssa ateljeehen maalaamaan teosta, jonka tuli sääntöjen mukaan tulla kerralla valmiiksi. Näiden maalausten maalaamiseen kului yleensä noin 4–5 tuntia.
Jalkapallon Suomensarjan kausi 1968

Jalkapallon Suomensarjan kausi 1968 oli Suomen jalkapallon toiseksi korkeimman sarjatason kausi. Kausi pelattiin neljänä lohkona kaksinkertaisena sarjana. Lohkovoittajat pääsivät nousukarsintaan, jonka kaksi parasta nousi Mestaruussarjaan kaudeksi 1969. 
Etelälohko.
 
 
 
 
 
Itälohko.
 
 
 
 
 
Länsilohko.
 
 
 
 
 
Uusinta: TPV - ÅIFK 2–0, pelattiin Hämeenlinnassa, yleisöä 355.
Pohjoislohko.
 
 
 
 
 
Uusinta: Sisu - Tarmo 2–1 (pelattiin Kokkolassa), yleisöä 706.
Karsinta SM-sarjaan.
Ashley Williams

Ashley Errol Williams (s. 23. elokuuta 1984 Wolverhampton, Englanti) on walesiläinen jalkapalloilija, joka lopetti pelaajauransa kauden 2019–2020 jälkeen. Hän edusti Englannin Valioliigassa Swansea Cityä, jossa hän toimi myös joukkueen kapteenina, ja Evertonia. Pelipaikaltaan Williams oli keskuspuolustaja. Hänen pituutensa on 183 senttimetriä. 
Williams siirtyi Swanseaan Stockport Countysta maaliskuussa 2008, aluksi lainalle. Tätä ennen hän edusti vuosina 2001–2003 Hednesford Townia, jonne siirtyi West Bromwichin juniorijoukkueesta. Hän oli voittamassa liigacupia Swansean joukkueessa kaudella 2012–2013. Evertoniin hän siirtyi kesällä 2016. Evertonista hän pelasi yhden kauden lainalla Stoke Cityssä. Hän päätti uransa Bristol Cityssä. Kaikkiaan hän pelasi Valioliigassa 241 ottelua, joissa hän teki kuusi maalia, ja mestaruussarjassa 203 ottelua, joissa hän teki 13 maalia. Otteluita kertyi myös ykkös- ja kakkosliigasta. 
Walesin jalkapallomaajoukkuessa Williams pelasi ensimmäisen kerran Sloveniaa vastaan elokuussa 2005. Ensimmäisen arvokilpailujen karsintaottelunsa hän pelasi Azerbaidžania vastaan syyskuussa 2008. Hän pelasi kaikki kuusi ottelua EM-kilpailuissa 2016, joissa Wales selviytyi välieriin. Hän teki maalin puolivälieräottelussa Belgiaa vastaan. Kaikkiaan hän pelasi 86 maaottelua ja teki niissä kaksi maalia, joista ensimmäisen elokuussa 2010 ystävyysottelussa Luxemburgia vastaan.
Bentsokaiini

Bentsokaiini eli etyyli-4-aminobentsoaatti tai etyyli-p-aminobentsoaatti (C9H11NO2) on p-aminobentsoehapon ja etanolin muodostama esteri. Yhdistettä käytetään lääketieteessä paikallispuudutusaineena.
Ominaisuudet ja vaikutusmekanismi.
Huoneenlämpötilassa bentsokaiini on valkoista kiinteää ainetta. Yhdiste liukenee vain vähän veteen ja paremmin kuumaan kuin kylmään veteen. Se liukenee orgaanisiin liuottimiin kuten etanoliin, kloroformiin ja dietyylieetteriin. Myös happojen laimeat liuokset liuottavat bentsokaiinia.
Bentsokaiini vaikuttaa sitoutumalla elimistön natriumkanaviin ja estää täten hermosolujen depolarisaation. Tämä estää hermoimpulssien kulun ja siten kipuaistimuksen. Bentsokaiini stabiloi myös solukalvoja.
Käyttökohteet ja sivuvaikutukset.
Bentsokaiinin puuduttavat ominaisuudet havaitsi Eduard Ritzer vuonna 1890. Yhdistettä käytetään puudutteena muun muassa hammaslääketieteessä, ihon puuduttamiseen ja kurkkukivun lievittämiseen tarkoitetuissa imeskelytableteissa.
Bentsokaiinin sivuvaikutuksia voivat topikaalisessa käytössä olla allergiset reaktiot ja methemoglobinemia eli methemoglobiinin määrän lisääntyminen veressä.
Valmistus.
Bentsokaiinia voidaan valmistaa esteröimällä p-aminobentsoehappoa etanolin kanssa happaman katalyytin kuten rikkihapon läsnä ollessa. Toinen tapa valmistaa yhdistettä on etyyli-p-nitrobentsoaatin pelkistys raudan avulla.
Afrikanpensastasku

Afrikanpensastasku ("Saxicola torquatus") on Saharan eteläpuolisessa Afrikassa esiintyvä lintu.
Taksonomia.
Afrikanpensastaskun taksonomiaa on tutkittu paljon ja eri tutkimuksissa on saatu hiukan erilaisia johtopäätöksiä. BirdLife International suosittelee 2014 että "Saxicola torquatus" pidetään yhtenä lajina.
Eurooppalaisten rariteettikomiteoiden järjestön (AERC) taksonominen komitea (TAC) päätti vuonna 2011, että mustapäätasku jaetaan kahdeksi lajiksi. Läntiset alalajit "rubicola" ja "hibernans" kuuluvat jatkossa lajiin "Saxicola rubicola", jolle myöhemmin annettiin suomenkielinen nimi mustapäätasku. Itäiset alalajit "armenicus", "maurus", "stejnegeri", "variegatus", "indicus" ja "przewalski" kuuluvat jatkossa lajiin "Saxicola maurus", jolle annettiin väliaikainen epävirallinen suomenkielinen nimi idänpensastasku ja myöhemmin virallinen nimi sepeltasku. Tieteellinen nimi "Saxicola torquatus" säilyy Saharan eteläpuolisessa Afrikassa esiintyvän afrikanpensastaskun nimenä. Suomessa BirdLife Suomen rariteettikomitea päätti ottaa muutokset käyttöön vuonna 2011 Suomen lajilistassa.
Afrikanpensastaskun alalajeja ovat
Aiemmin myös mustapäätasku ja sepeltasku luokiteltiin samaan lajiin.
Niiden alalajit:
Levinneisyys.
Esiintyy Saharan eteläpuolisessa Afrikassa.
Viherlehtisammakko

Viherlehtisammakko ("Hyla cinerea") on "Hyla"-sukuun kuuluva lehtisammakkolaji. Joskus sitä kutsutaan sadesammakoksi. Se liikkuu enimmäkseen
öisin.
Ulkonäkö ja koko.
Eläimen pituus on 3–6 cm. Viherlehtisammakko pystyy vaihtamaan väriään. Yleensä se on kirkkaan vihreä, mutta pariteluaikana siitä tulee keltainen ja kylmässä vedessä se muuttuu harmaaksi. Sen vatsapuoli on vaaleampi kuin selkäpuoli. Sillä on kyljessään vaalea juova. Silmien väri on kullankeltainen.
Levinneisyys ja elinympäristö.
Viherlehtisammakkoa tavataan Yhdysvaltojen kaakkoisosassa. Sitä esiintyy metsissä.
Lisääntyminen.
Muninta tapahtuu keväällä veteen.
Ravinto.
Laji pyydystää hyönteisiä.